《陈艺林世交持其尊甫补松世丈溪山无尽图索题，题卷中有先人七古诗，伏读数过，凄然有作》
清代·许传霈

幼读高堂题图诗，诗中尽含无尽词。我今披图瞻公像，图外殊系无尽思。

时阅四五十年久，劫历水火刀兵后。城郭人民尽变迁，溪山犹得包诸有。

天生福地付福人，画本印證风味真。山灵到处神呵护，不随俗氛委灰尘。

况复宗子孝行笃，宝泽胜比宝金玉。护此图卷舟车偕，患难捧作蓼莪读。

十载流离海上归，适我菰城三度来。相逢歧路增叹息，望云不见颜不开。

片片飞入溪山里，欲断复连情难已。断时惆怅隔人间，连则风尘绾故里。

我后君生三十年，旧雨新雨感从前。索题诗句辞未可，题不敢题思渺然。

相思何在渺难语，恍惚重桂堂前处。父执父书两莫分，如闻所言吾语汝。

吁嗟乎，一卷中见雷陈交，画兮诗兮神不遥。固知思泪同无尽，苕霅溪清弁山高。

作者简介：余生而鲁钝，雅不善诗。岁辛巳，由湖返杭，尤绝意不吟咏，复何稿之可存乎。偶理丛残，有不忍遽弃者，念少壮遭际多艰，赖母教辛勤，良朋切磋，得不汨没天性，言情纪事，时见乎词，则又不可以不存。爰按年录之，起咸丰癸丑，终光绪辛巳，得八卷，计古今体若干首。初有无可斋、倦游轩、七二铃馆、春晖室诸编目，兹分注各年下以存旧名。